和士友傅勉之喜雨韵
作者：李曾伯
朝代：宋

paragraphs: 老生本不學軍旅，來護荆州國門戶。
慚無善政格休徵，未能雨十與風五。
今年甫幸登麥喜，入夏又以槁苗苦。
驕陽杲杲地欲赤，身願爲騂措無所。
瓣香惟有老天告，難以中心共人語。
當知歲計國計關，不但區區飽吾楚。
我持皇穹不絕物，寧忍赤子失其乳。
彌旬果爾三沛澤，靡間西郊與南畝。
灌園遂省桔槹力，行道奚憂豆簞呼。
農皆眉間有色喜，士亦胸中以奇吐。
炎埃萬里一洗空，手扇爲之却紈羽。
我願天地朝野和，常若淵泉以時溥。
多謝豐隆屏翳已奏功，毋使吾民復咨雨。